送宣書記并寄其兄曇才二公
作者：陸游
朝代：宋

paragraphs: 在吳識曇公，至蜀識才公。
彌天宣書記，晚乃得從容。
是家固多賢，天遣慰我窮。
初秋夏末時，衲子各西東。
子獨惜此别，共語夜燭紅。
怪我耐逆境，萬事一笑空。
子顧知我否，視身如枯蓬。
枯蓬未變滅，姑當付之風。
家世無高年，我今六十翁。
俯仰幾時客，結束已匆匆。
那將須臾景，更受憂患攻。
願言早来歸，相就煮晚菘。